প্রতিযোগিতামূলক সংস্কৃতির ভেতরে আত্মপ্রতিষ্ঠার প্রেরণার সমর্থনে অবকাঠামোগত সমর্থন অনস্বীকার্য। এ লক্ষ্যে রাষ্ট্র তথা সরকার কাজ করবে। যোগাযোগ (পুল-সাঁকো, ব্রিজ, পরিবহন, প্রযুক্তি প্রভৃতি) হবে সর্বমূল ভিত্তি। যেমন পঞ্চগড় অঞ্চলের চা-কমলালেবু এবং পাথর বেশ অর্থযোগ করছে, মালিক ও শ্রমিক উভয় পক্ষেরই। মহানন্দা ও ডাহুক নদীর পাড়ের অনেকেই পাথরজীবী হয়ে পড়েছেন। এদের কর্মসংস্থান হওয়ার পাশাপাশি নানাবয়সী প্রান্তিক শ্রমিক-কৃষকদের পেশার বদল ঘটেছে, একাধিক পেশায় যুক্ত হওয়ার ফলে উন্নতিও বেড়েছে। সুযোগের স্বাধীনতা এতে স্বপ্নসূত্র তৈরি করেছে। পোল্ট্রি ও ফলদ বৃক্ষও এ অঞ্চলে অর্থ-আগমনের অন্যতম উৎসমুখ বলা চলে। বৃহত্তর দিনাজপুর-রংপুরে ধান ও সবজির বিস্তর আবাদ চলছে। এর সঙ্গে যুক্ত প্রান্তিক কৃষক। কুল-আম-লিচুর বাগান ছাড়াও ভুট্টা-কলাচাষে তারা অধিক মনোযোগী। আগে এলাকাভিত্তিক যে চাষাবাদ হতো তা এখন আর নেই। বিশেষ করে, কুল-লিচু-আম সর্বত্রই হচ্ছে। কৃষকদেরও স্বভাব পাল্টেছে। ধান-পাট-ইক্ষুর চাষ থেকে বেরিয়ে তুলনামূলক কম শ্রমে অধিক লাভ কিংবা সামাজিক মর্যাদার পরিবেশ নিয়ে কাঙ্ক্ষিত ব্যবস্থাপনায় তৈরি করছে ভোগ্য উৎপাদনবস্তু। তবে ফড়িয়া-দালাল বা মধ্যস্বত্বভোগীর উৎপাত কিন্তু কম নয়। ‘দক্ষ’ অর্থনীতি তাতে ন্যুব্জ। উদাহরণ, বগুড়ার মোকামতলা বাজারে শীতের সবজি (রবি শস্য) যে দরে কৃষকরা বিক্রি করে, তার কয়েক গুণ বেশি দরে ঢাকার বাজারে বিক্রি হয়। আর্থনীতিক অদক্ষতার কার্য-কাঠামোতে যুক্ত ফড়িয়া, হাইওয়ে পুলিশ, মোকামের শ্রমিক নেতা ও আড়তদাররা। পরিশ্রম ছাড়া শুধু সিন্ডিকেট করে কৃষকের উৎপাদিত পণ্যে তারা ‘লাভের পাহাড়’ গড়ে তুলেছে। কার্যত তারা বাজারও নিয়ন্ত্রণ করে। সরকার ব্রিজ-কালভার্ট করে দিয়েছে, যোগাযোগ সুবিধা দিয়েছে, নিরাপত্তাও দিচ্ছে কিন্তু দুর্নীতির চক্র থেকে বের হতে পারছে না। দুর্নীতিই ব্ল্যাকমানি, অর্থতারল্য তৈরি করছে। আর এসবের বিপরীতে অবক্ষয়-বিকার-ভোগ ও অসংস্কৃতির জন্ম দিচ্ছে। ‘রাজনৈতিক স্বাধীনতা ও স্বচ্ছতা’ এক্ষেত্রে দুর্বল। দুর্বলতাই বোধকরি স্বেচ্ছাচারিতার জন্ম দিচ্ছে। আমাদের পরিশ্রমী ও যোগ্য দেশপ্রেমিক কৃষক বলতে গেলে আনুপাতিক লভ্যাংশের অনেকাংশ পাচ্ছে না। মাঝে মাঝে তারা মূলা-পেঁয়াজ-কপি-কুমড়া মনের দুঃখে রাস্তায় ফেলে দেয়, প্রতিবাদ করে। কিন্তু কার দুঃখ কে দেখে! এ থেকে তো পরিত্রাণ দরকার। প্রান্তিক কৃষকের ন্যায্য দামের নিশ্চয়তা অবশ্যই নিশ্চিত করতে হবে। কোনো স্বেচ্ছাচারিতা বা রাজনৈতিক কোটারিকে চরমভাবে কাম্যহীন করে তুলতে হবে। এগুলো উন্নয়নের বিপরীত চিত্রও তৈরি করে। সমাজে বিকারগ্রস্ত, ভোগনির্ভর একটি শ্রেণি তৈরি করে। এটা চরম অবমাননাকর, শ্রমিক-কৃষক ও মেহনতি মানুষের জন্য। এমন বৈষম্যযুক্ত পীড়ন অনেকটা অসহিষ্ণুতা তৈরি করে (প্রমাণ বিভিন্ন মিল-ফ্যাক্টরিতে মাঝে মাঝে জ্বলে ওঠা বিক্ষোভের দাবানল)। কিন্তু এতে করে সুফল কিছু হয় না। হয়তো ওই পেশিসুলভ শ্রেণির হাতে তাৎক্ষণিক কিছু লাভালাভের ব্যাপার ঘটে কিন্তু তা দ্রুতই মিলিয়ে যায়। অপ্রিয় হলেও এমনটা সত্য যে, আমাদের অর্থনীতিতে এখন অনেক অবক্ষয়ী-বিকারগ্রস্ত এমন পরগাছা বেড়ে উঠেছে। প্রায় প্রতিটি জেলা শহর এমনকি উপজেলা পর্যায়েও তা দৃশ্যমান। অনেকক্ষেত্রে তা রাজনৈতিক অসিরূপেও পরিচালন হচ্ছে। জনসমর্থন থাক বা না থাক, তার তোয়াক্কাও তারা করে না। দরকারও হয় না। বিকারসর্বস্ব এই অর্থ-পুঁজির দাপটের উৎস হলো— ভয় আর ত্রাসসুলভ দম্ভ দিয়ে প্রকাশ করা। রাষ্ট্রকেও নিজেদের স্বার্থে ব্যবহার করে। যা হোক, নিশ্চয়ই এরা সরকারের উন্নয়নের অংশীদার নয়। কার্যত যে কোনোভাবেই এদের দ্বারা সামষ্টিক উন্নয়নসুলভ কিছু করা সম্ভব নয়। দক্ষ-অর্থনীতির প্রতিবন্ধকতাও তারাই। কাজেই উন্নয়নের ধারাটি এভাবে স্থির সূচক পাওয়া সম্ভব নয়। স্থায়িত্বও তো হবেই না। একইভাবে মনে রাখতে হবে, পুরো আর্থ-ব্যবস্থার ওপরই মানব-সংস্কৃতির আস্থাটিও নির্ভরশীল। আর এমন বিবেচনায় উপরে অমর্ত্য সেনের উদ্ধৃতিগুলো যৌক্তিক বলে মনে করি।